钦定古今图书集成/明伦汇编/皇极典/第271卷 > 韩子 > 《主道》
## 钦定古今图书集成/明伦汇编/皇极典/第271卷 > 韩子 > 《主道》

“人主之道，静退以为宝，不自操事而知拙与巧，不自
计虑而知福与咎，是以不言而善应，不约而善增。言
已应则执其契，事已增则操其符。符契之所合，赏罚
之所生也。故群臣陈其言，君以其言授其事，以事责
其功，功当其事，事当其言则赏；功不当其事，事不当
其言则诛。”明君之道，臣不陈言而不当，是故明君之
行赏也，暧乎如时雨，百姓利其泽；其行罚也，畏乎如
雷霆，神圣不能解也。故明君无偷赏，无赦罚。赏偷则
功臣堕其业，赦罪则奸臣易为非。是故诚有功，则虽
疏贱必赏；诚有过，则虽近爱必诛。近爱必诛，则疏贱
者不怠，而近爱者不骄也。